Eerste Ebola-sterfte in Uganda sedert 2019Argieffoto. (Foto: Elaine Krige) Uganda se departement van gesondheid het Dinsdag die land se eerste sterfte weens die hoogs aansteeklike Ebola-virus aangekondig. Dit is die eerste sterfte sedert 2019. Die virus het in die sentrale distrik van Mubende uitgebreek. Die departement het op Twitter gesê die bevestigde sterfte is dié van ŉ 24-jarige man wat simptome van Ebola getoon het en later beswyk het. In ŉ verklaring wat die departement vroeër Dinsdag uitgereik het, het die Wêreldgesondheidsorganisasie (WGO) gesê ŉ 24-jarige man in Mubende het positief vir “die betreklik seldsame Soedan-stam” van die virus getoets. “Dit volg op ŉ ondersoek ná ses verdagte sterftes wat hierdie maand in die distrik aangemeld is,” lui die verklaring. Volgens die WGO ondergaan agt ander pasiënte behandeling teen die virus. “Dit is die eerste keer in meer as ŉ dekade dat Uganda die Ebola-Soedan-stam aanmeld,” het Matshidiso Moeti, direkteur van die WGO in Afrika, gesê. “Ons werk nou saam met die nasionale gesondheidsowerhede om die bron van hierdie uitbreking te ondersoek, terwyl ons die pogings ondersteun om vinnig doeltreffende beheermaatreëls in werking te stel.” Daar was al sewe vorige uitbrekings van die Soedan-stam, vier keer in Uganda en drie keer in Soedan, het die WGO gesê. Uganda – wat aan die Demokratiese Republiek van die Kongo (DRK) grens – het al verskeie Ebola-uitbrekings in die verlede ervaar, mees onlangs in 2019, toe minstens vyf mense gesterf het. Die DRK het verlede maand ŉ nuwe geval van die virus in die ooste van die land bevestig. Dit was minder as ses weke nadat ŉ epidemie in die land se noordweste as agter die rug verklaar is. Dikwels dodelik Ebola is ŉ dodelike virale hemorragiese koors, met ’n hoë sterftesyfer van tot 90% in sommige uitbrekings. Die virus, waarvan die natuurlike gasheer die vlermuis is, is die eerste keer in 1976 in die DRK (toe Zaïre) geïdentifiseer. Dit het sedertdien versprei en al die lewens van ongeveer 15 000 mense in Afrika geëis. Menslike oordrag vind deur liggaamsvloeistof plaas, met koors, braking, bloeding en diarree wat as hoofsimptome aangemeld word. Uitbrekings is egter moeilik om te beperk, veral in stedelike omgewings. Mense wat die virus opgedoen het, kan nie ander aansteek tot enige simptome verskyn nie en dit gebeur gewoonlik ná ŉ inkubasietydperk van tussen twee en 21 dae. Tans is daar geen gelisensieerde medikasie om Ebola te voorkom of te behandel nie, hoewel ŉ reeks eksperimentele middels in ŉ ontwikkelingsfase is en duisende mense in die DRK en sommige buurlande daarteen ingeënt is. Die ergste epidemie was tussen 2013 en 2016 in Wes-Afrika en het die lewens van meer as 11 300 mense geëis. Die DRK het reeds tientalle epidemies ervaar, met die dodelikste wat 2 280 lewens in 2020 geëis het.